Puma (bojové vozidlo pechoty)

História

V roku 2002 zahájila spoločnosť PSM práce na vývoji nového bojového vozidla pechoty. Prvý prototyp Pumy bol dodaný v roku 2006 a v roku 2010 boli nemeckej armáde odovzdané prvé dva sériovo vyrobené kusy. Nasledovali testy vozidla v extrémnych podmienkach - v roku 2012 v zimnom podnebí Nórska a v roku 2013 v extrémnych horúčavách a prachu v Spojených arabských emirátoch. Po ukončení testovacej fázy bola Puma 24. júna 2015 zaradená do výzbroje nemeckej armády.

Interiér a senzory

Posádka stroja pozostáva z troch osôb. V prednej ľavej časti sedí šofér vozidla, za ním sa nachádza strelec a vpravo od strelca je miesto veliteľa. Zadná časť Pumy slúži na prepravu 6-členného pešieho družstva, ktoré sedí chrbtom k bokom korby. Štyri sedačky sú naištalované na pravej strane a dve na ľavej. Do priestoru, určeného na prepravu družstva, sa vstupuje zo zadu po sklopnej rampe. Rampa je vybavená nepriestrelným sklom, cez ktoré môžu vojaci sledovať aktuálnu situáciu za vozidlom.
Príslušníci družstva môžu sledovať okolie aj prostredníctvom štyroch periskopov, z ktorých jeden je otočný a je určený pre veliteľa družstva. Okolie vozidla je snímané čiernobielymi kamerami a obraz je premietaný na monitore veliteľa, monitore strelca a dvoch monitoroch v priestore výsadku. Veliteľ vozidla a strelec môžu priestor v okolí Pumy sledovať aj prostredníctvom periskopov.
Na strope veže sa nachádza stabilizovaný pozorovací a zameriavací prístroj veliteľa. Je otočný v rozsahu 360ᵒ horizontálne a −15ᵒ až +45ᵒ vertikálne. Zariadenie je schopné až 16-násobného zväčšenia a má integrovanú dennú kameru, ale taktiež termovíziu. Súčasťou prístroja je aj laserový diaľkomer s rozsahom od 200 metrov do 40,000 metrov.
Zameriavač strelca je situovaný na čele veže a v prípade potreby môže byť chránený vysúvacím krytom. Prístroj má taktiež 16-násobné zväčšenie, dennú kameru, termovíziu a laserový diaľkomer. Je otočný v rozsahu +−5ᵒ horizontálne a −15ᵒ až +45ᵒ vertikálne.

Výzbroj

Diaľkovo ovládaná bezposádková veža je vyzbrojená 30mm rýchlopalným kanónom Mauser MK 30-2 s kadenciou 200 rán/min a efektívnym dostrelom 3 000 m. Celková zásoba munície je 400 kusov - 200 kusov priamo v zásobníku kanóna v zadnej časti veže a ďalších 200 kusov je pripravených v korbe vozidla na opätovné nabitie.
Doplnkovou zbraňou je guľomet Heckler & Koch MG4 kalibru 5,56 mm, ktorý má kadenciu 850 rán/min a efektívny dostrel 1 000 m. Nemci ešte plánujú vybaviť vežu vozidla dvojicou protitankových striel EuroSpike Spike LR, ktoré dokážu ničiť ciele až na vzdialenosť 4 000 metrov.

Ochrana

Vozidlo v základnej konfigurácii váži 31,5 tony a poskytuje ochranu proti munícii kalibru 14,5 mm zo všetkých smerov, čelo korby dokonca až do kalibru 30 mm. Vozidlo bolo navrhnuté tak, aby pri najnižšom stupni ochrany bolo prepraviteľné transportým vojenským lietadlom Airbus A400M.
Puma môže byť dodatočne vybavená modulárnym kompozitným pancierovaním AMAP (Advanced Modular Armor Protection), ktoré mu poskytuje zvýšený stupeň ochrany aj proti kumulatívnym hlaviciam pancierovej päste a niektorým protitankovým strelám. Modulárne pancierovanie umožňuje voľbu dvoch stupňov odolnosti v závislosti od podmienok bojového nasadenia a taktiež s prihliadnutím na spôsob prepravy. Spodok vozidla je chránený proti výbuchu míny s ekvivalentom trhaviny až do 10 kg. Zvýšenú ochranu posádky zabezpečuje taktiež zavesenie sedačiek na boku a strope korby, čo znižuje účinky výbuchu míny ľudský organizmus.  Podľa vyjadrenia Thomasa Schrödera z Projekt System Managementu má Puma vyššiu úroveň ochrany, ako bojový tank Leopard 2. Klasické pancierovanie je navyše doplnené reaktívnym pancierom a obranným systémom kategórie DAS (Defensive Aids System) od firmy Airbus Defense and Space. Elektronický systém DAS využíva zadymovacie granáty, svetlice, elektronické rušenie a snímače upozorňujúce na ožiarenie laserom alebo radarom.

Používatelia

Nemecko
Nemecká armáda si pôvodne objednala 410 vozidiel, ale neskôr znížila objednávku na 350 kusov. Celková cena kontraktu, vrátane vozidiel, vybavenia, logistického, servisného a výcvikového zázemia zo strany PSM, dosahuje 4,3 miliardy eur.